Bejaarde egpaar op plaas vermoorŉ Bejaarde egpaar is op ŉ plaas in Rustenburg in Noordwes vermoor. ŉ Polisiewoordvoerder, kapt. Elsabe Augustides, sê Don du Plessis (72) en sy vrou Jackie (68) is omstreeks 2:00 Woensdagoggend in hulle huis aangeval. Augustides sê ŉ besoeker het die Du Plessis’ se liggame sowat twee uur later in aparte slaapkamers in die huis gevind. Sy sê die egpaar is met ŉ onbekende voorwerp aangerand. Mev. du Plessis is ook in die kop geskiet. ŉ Onbekende bedrag geld, ŉ kamera en ŉ skootrekenaar word vermis. Augustides sê die polisie is op soek na ŉ Zimbabwiese egpaar wat vir die Du Plessis’ gewerk het. Sy sê die egpaar word met die misdaad verbind aangesien hulle verdwyn het ŉ dag voor die liggame gevind is. Die polisie ondersoek ŉ saak van moord en huisbraak.